Burjassot i Obres Públiques analitzen la situació de la xarxa de Metrovalencia al seu pas pel municipi
2025-07-24

Aquest matí s’ha celebrat una reunió entre responsables de la Conselleria, FGV i Ajuntament

Els participants han destacat que la solució ideal és el soterrament de les vies del metro, però limitat pels problemes de finançament

FGV s’ha compromés a reforçar la senyalística, realitzar una campanya informativa i plantejar la reordenació de les zones de pas en coordinació amb aquesta Corporació

Responsables de la Conselleria d’Habitatge, Obres Públiques i Vertebració del Territori i l’Ajuntament de Burjassot han mantingut una reunió aquest matí per a analitzar la situació de la xarxa de Metrovalencia el seu pas pel municipi.

Aquesta trobada ha comptat, per part de la Conselleria, amb la presència del sotssecretari d’Habitatge, Obres Públiques i Vertebració del Territori, Francesc Signes, el director General d’Obres Públiques, Transport i Mobilitat, Carlos Domingo Soler, a més del director gerent de Ferrocarrils de la Generalitat Valenciana (FGV), Angel García de la Bandera. Per part municipal, han acudit l’alcalde de Burjassot, Rafael García, el regidor d’Urbanisme, José Ruiz, i el regidor de Governació, Emili Altur.

El municipi de Burjassot compta amb cinc estacions de metro pertanyents a les Línies 1 i 2 de Metrovalencia, sent la de Burjassot-Godella la que més trànsit de viatgers registra per la seua ubicació estratègica en el centre del municipi, i en la qual desgraciadament una persona va morir després d’un accident el passat mes de febrer.

El sotssecretari de la Conselleria ha explicat que “la reunió ha permés conéixer de primera mà les inquietuds de l’Ajuntament i els veïns de la localitat sobre la situació de les zones de pas de la xarxa de metro i plantejar possibles millores, entre les quals destaca com a plantejament ideal el soterrament de les vies en la localitat”.

En aquest sentit, Signes ha destacat que, per a la Conselleria, “el soterrament és una prioritat i, per açò, està realitzant un gran esforç per a planificar aquestes obres i l’execució de les mateixes, sense oblidar les limitacions existents per la falta de finançament que arrossega la Generalitat”.

Per la seua banda, l’alcalde de Burjassot, Rafa García, ha apuntat que “no abandonem la proposta de soterrament perquè considerem que és la millor opció per a aquesta ciutat, encara que entenem i assumim les circumstàncies actuals de les administracions públiques valencianes i més les de l’actual Administració que ha vist heretada una realitat econòmica totalment nefasta. Anem a treballar conjuntament entre tots per a cercar solucions i així evitar possibles situacions de perill”.

Col·laboració entre FGV i l’Ajuntament de Burjassot

FGV i l’Ajuntament han acordat reforçar la senyalística i la visibilitat del pas de vianants i elaborar ben aviat una campanya informativa que permeta també als ciutadans recordar l’obligació de no creuar sota cap circumstància les vies ferroviàries quan les barreres de seguretat estiguen baixades i evitar així situacions de risc.

Al seu torn, els tècnics de FGV i de l’Ajuntament de Burjassot s’han emplaçat per a elaborar un projecte que permeta resituar o millorar els passos a nivell de l’estació de Burjassot-Godella, amb l’objectiu d’augmentar la seguretat dels vianants en l’encreuament de les vies del tren. A causa de les característiques especials de la ubicació d’aquesta estació, els tècnics plantejaran solucions viables que es valoraran en reunions tècniques.